Universis presentes litteras inspecturis, Stephanus, decanus Oscariensis, salutem in Domino sempiternam, noverit universitas vestra quod, in nostra presentia constitutus, Willermus, filius Petri prepositi de Orseto, vendidit, concessit et tradidit in perpetuum, ad faciendam omnimodam voluntatem suam, abbati et conventui Cistercii, de laude et assensu dicti Petri, patris sui, et Heranborgis, matris sue, et fratrum suorum domini Johannis, presbiteri, et Petri et uxoris sue Florete, pro quindecim libris divionensium, de quibus recognovit se plenam habuisse solutionem, pratum suum de La Chasseigne, situm inter prata Cistercii. In quo prato domus Cistercii habebat duos denarios censuales. Et de dicto prato se devestiens, Cistercienses corporaliter investivit. Promittens fide corporaliter prestita in manu nostra se dictam venditionem dictis Cisterciensibus fideliter et firmiter in perpetuum servaturum, et nunquam per se vel per alium tacitum vel expressum decetero contra venturum. Dicti vero Petrus, pater ejusdem Willermi, et fratres ejus prenominati et mater et uxor supraposite similiter data fide in manu nostra promiserunt quod contra dictam venditionem in perpetuum decetero per se vel per alios venire nullatenus attemptabunt. In hujus rei testimonium et munimen, ad petitionem et instantiam dicti Willelmi dictis Cisterciensibus, presentes litteras dedimus sigilli nostri munimine roboratas. Actum anno Domini Mo CCo quinquagesimo IIIIo, mense augusto.